હવે આપણે આ બાબત માત્ર અને માત્ર મનુષ્યના સંદર્ભે આગળ વધારીએ. માતાના શરીરમાં બેક્ટેરિયાથી લગભગ અક્ષુણ્ણ રહેલા બાળકના ગર્ભમાંથી બહાર આવવાના ઘટનાક્રમની સાથે જ એનો જુદા જુદા પ્રકારનાં બેક્ટેરિયાના સંસર્ગમાં આવવાનો સિલસિલો ચાલુ થઈ જાય છે. જન્મના થોડા કલાકોમાં તો એના શરીરમાં અને એની સપાટી ઉપર વિવિધ પ્રકારનાં બેક્ટેરિયા હાજર થઈ જાય છે. યાદ રાખીએ, આમાંનાં મોટા ભાગનાં આપણે માટે અનિવાર્ય એવાં મૈત્રીપૂર્ણ બેક્ટેરિયા હોય છે. આવાં મિત્રો મનુષ્યશરીરને પોતાની ચયાપચય ક્રિયાઓ દ્વારા મુખ્યત્વે બે રીતે ઉપયોગી નીવડે છે. ચયાપચયની ક્રિયા બે તબક્કાઓમાં વહેંચાયેલી હોય છે — સંષ્લેષણ અને વિઘટન. હવે કેટલાંક બેક્ટેરિયા સંષ્લેષણાત્મક પ્રક્રિયાઓ દ્વારા મનુષ્યના શરીરને માટે અત્યંત જરૂરી એવાં રાસાયણિક દ્રવ્યો બનાવે છે. બીજાં કેટલાંક બેક્ટેરિયા વિઘટનાત્મક પ્રક્રિયાઓ દ્વારા આપણા શરીરમાં ઉત્પન્ન થયેલાં અને આપણને નૂકસાન પહોંચાડી શકે એવાં દ્રવ્યોને દૂર કરી, આપણને નૂકસાન થતું અટકાવે છે. આ સિવાય આપણી આસપાસના વાતાવરણમાં હાજર હોય અને આપણા શરીરમાં પ્રવેશવા કોશિષ કરી રહ્યાં હોય એવાં અનિચ્છનિય હાનીકારક જીવાણુઓને એમના ઈરાદામાં નિષ્ફળ બનાવવામાં આપણી સાથે રહેતાં કેટલાંયે બેક્ટેરિયા ખુબ જ મહત્વનો ફાળો આપતાં રહે છે. આમ, આપણી સાથે રહેતાં અને અનેક રીતે આપણને ઉપયોગી થતાં રહેતાં બેક્ટેરિયા Normal flora of human body/ મનુષ્ય શરીરનાં સાહજીક રહેવાસી જીવાણુઓ કહેવાય છે. જન્મથી આપણી સાથે અનિવાર્યપણે જોડાઈ જતાં આવાં સુક્ષ્મ સજીવો આપણા છેલ્લા શ્વાસ સુધી આપણો સાથ નિભાવે છે. અહીં એક ઉદાહરણ આપવું ઉચિત રહેશે. Escherichia coli /એશ્કેરીશીયા કોલાઈ નામે ઓળખાતાં બેક્ટેરિયા આપણા શરીર સાથે સંકળાયેલાં જીવાણુઓ પૈકી સૌથી વધુ જાણીતાં છે. આપણા પાચનમાર્ગમાં મહદઅંશે મોટા આંતરડામાં રહેતાં આ બેક્ટેરિયા મનુષ્ય શરીર માટે અત્યંત જરૂરી એવું K2 નામે જાણીતું વીટામીન બનાવે છે. આપણું શરીર વીટામીન-B ના વિવિધ પ્રકારો જાતે બનાવી નથી શકતું. આ ઘટકો પણ આંતરડામાં રહેલાં બેક્ટેરિયા બનાવી, આપણને પૂરા પાડે છે. આ ઉપરાંત અન્ય ઘણી રીતે આ મિત્રો આપણને ઉપયોગી નીવડતા રહે છે. તેમ છતાં કેટલાક વિશિષ્ટ અપવાદરૂપ સંજોગોમાં અનેક રીતે મૈત્રીપૂર્ણ વર્તાવ કરતા એશ્કેરીશીયા કોલાઈના કોષો મનુષ્ય શરીરને પારાવાર નૂકસાન પહોંચાડવાની હદે પણ જતા રહે છે.